**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**10 ДУГААР САРЫН 25-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-2 |
| 2 | Дэлгэрэнгүй тэмдэглэл | 3-18 |
|  | 1.Төрийн албаны тухай хуульд нэмэлт оруулах тухай хуулийн төсөл */Улсын Их Хурлын гишүүн С.Чинзориг нарын 4 гишүүн 2022.10.12-ны өдөр өргөн мэдүүлсэн, хэлэлцэх эсэх/* | 3-18 |

***Монгол Улсын Их Хурлын 2022 оны намрын ээлжит чуулганы***

***Төрийн байгуулалтын байнгын хорооны***

***10 дугаар сарын 25-ны өдөр /Мягмар гараг/-ийн***

***хуралдааны товч тэмдэглэл***

Улсын Их Хурлын гишүүн Д.Тогтохсүрэн ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 9 цаг 39 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Ж.Мөнхбат, Ж.Батсуурь, Г.Занданшатар, Б.Пүрэвдорж;*

*Чөлөөтэй: Л.Оюун-Эрдэнэ;*

*Эмнэлгийн чөлөөтэй: Ж.Сүхбаатар;*

*Тасалсан: А.Адъяасүрэн, Х.Нямбаатар.*

***Нэг.Төрийн албаны тухай хуульд нэмэлт оруулах тухай хуулийн төсөл*** */Улсын Их Хурлын гишүүн С.Чинзориг нарын 4 гишүүн 2022.10.12-ны өдөр өргөн мэдүүлсэн,****хэлэлцэх эсэх****/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх С.Дунжидмаа, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Төслийн үзэл баримтлалын талаар илтгэлийг хууль санаачлагч, Улсын Их Хурлын гишүүн С.Чинзориг танилцуулав.

Илтгэлтэй холбогдуулан Улсын Их Хурлын гишүүн Ц.Мөнх-Оргил, М.Оюунчимэг, Ё.Баатарбилэг, С.Амарсайхан нарын тавьсан асуултад хууль санаачлагч, Улсын Их Хурлын гишүүн С.Чинзориг, Г.Ганболд, Н.Энхболд, Д.Тогтохсүрэн нар хариулж, тайлбар хийв.

Улсын Их Хурлын гишүүн Ё.Баатарбилэг, С.Бямбацогт, С.Амарсайхан нар үг хэлэв.

**Д.Тогтохсүрэн:** Төрийн албаны тухай хуульд нэмэлт оруулах тухай хуулийн төслийнүзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 1

Бүгд: 11

90.9 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ц.Мөнхцэцэг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 10 цаг 28 минутад хэлэлцэж дуусав.*

Байнгын хорооны хуралдаанаар 1 асуудал хэлэлцэв.

Хуралдаан 49 минут үргэлжилж, 19 гишүүнээс 11 гишүүн хүрэлцэн ирж, 57.9 хувийн ирцтэйгээр 10 цаг 28 минутад өндөрлөв.

Тэмдэглэлтэй танилцсан:

ХУРАЛДААН ДАРГАЛАГЧ,

УЛСЫН ИХ ХУРЛЫН ГИШҮҮН Д.ТОГТОХСҮРЭН

Тэмдэглэл хөтөлсөн:

ХУРАЛДААН ЗОХИОН БАЙГУУЛАХ

ХЭЛТСИЙН РЕФЕРЕНТ Б.НАРАНТУЯА

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**10 ДУГААР САРЫН 25-НИЙ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Д.Тогтохсүрэн**: Төрийн байгуулалтын байнгын хорооны гишүүдийн өглөөний амгаланг айлтгая. Байнгын хорооны хуралд ирвэл зохих 19 гишүүнээс 10 гишүүн хүрэлцэн ирсэн байна. Хүрэлцэн ирсэн гишүүдийн нэрийг танилцуулъя. Хамгийн эхэнд Нямаагийн Энхболд гишүүн өглөө ирсэн. Нямаагийн Энхболд гишүүн 8 цаг 54 минутад ирсэн байна. Ирсэн гишүүдийг хэлье. Амарсайхан гишүүн ирсэн байна. Баатарбилэг гишүүн ирсэн байна. Ганбаатар гишүүн ирсэн байна. Ганболд гишүүн ирсэн байна. Мөнх-Оргил гишүүн ирсэн байна. Ц.Мөнхцэцэг гишүүн ирсэн байна. Оюунчимэг гишүүн ирсэн байна. За Тогтохсүрэн гишүүн ирсэн байна. Нямаагийн Энхболд гишүүн ирсэн. Ингээд Ж.Эрдэнэбат гишүүн ирсэн. Ингээд 10 гишүүн хүрэлцэн ирж, хурлын ирц бүрдсэн байна. Байнгын хорооны дарга гадаад томилолттой учраас намайг Байнгын хорооны хурал даргалаач ээ гэсний дагуу Байнгын хорооны хуралдааныг даргалж байна.

Байнгын хорооны хурлаар хэлэлцэх нэг асуудал байна. Төрийн албаны тухай хуульд нэмэлт, өөрчлөлт оруулах тухай хуулийн төслийг хэлэлцэнэ. Хэлэлцэх эсэхийг хэлэлцэх ёстой. Улсын Их Хурлын гишүүн Чинзориг нарын гишүүд өргөн барьсан. Чинзориг, Нямаагийн Энхболд, Ганболд, Батжаргал, Наранбаатар, Энхтүвшин, Батлут, Идэрбат, Тогтохсүрэн гэсэн 9 гишүүн өргөн барьсан хууль байна. Хуулийн төслийг 10 сарын 12-ны өдөр өргөн мэдүүлсэн байна. Хэлэлцэх асуудалтай холбогдуулж санал асуулттай гишүүд байна уу? Амарсайхан гишүүн, хэлэлцэх асуудал дээр шүү дээ. Амарсайхан гишүүн үг хэлье. За хэлэлцэх асуудал дээр алга байна. Хэлэлцэх асуудалдаа оръё.

Төрийн албаны тухай хуульд нэмэлт, өөрчлөлт оруулах тухай хуулийн төслийн хэлэлцэх эсэхийг хэлэлцэнэ. Хууль санаачлагчийн илтгэлийг Улсын Их Хурлын гишүүн Содномын Чинзориг хийнэ. Чинзориг гишүүнийг урьж байна.

**С.Чинзориг:** Байнгын хорооны гишүүд та бүхний өглөөний амгаланг айлтгая. Аймгийн төвөөс бусад сум, тосгон, багт одоо ажиллаж байгаа нийгмийн суурь үйлчилгээг иргэдэд хүргэж байгаа боловсролын салбарын багш, эрүүл мэндийн салбарын эмч, Төрийн тусгай албаны цагдаа, онцгой байдлын албан хаагчид, шүүхийн шийдвэр гүйцэтгэх байгууллагын албан хаагчид гээд албан хаагчдад 5 жил тутам нэг удаа мөнгөн урамшуулал олгодог ийм хуулийн зохицуулалттай бол байгаа. Аймгийн төвөөс бусад суманд одоо ажиллаж байгаа төрийн захиргааны албан хаагчдад дээрх одоо албан хаагчидтай адилхан 5 жил тутам нэг удаагийн одоо мөнгөн урамшуулал одоо олгодоггүй ийм зохицуулалттай бол явж байгаа.

Ер нь бол сумын Засаг даргын Тамгын газарт ажиллаж байгаа төрийн захиргааны албан хаагчдын цалин хамгийн одоо бага байгаа. Үүнээсээ хамаараад одоо бас төрийн захиргааны албан хаагчид, алба хаагчид тогтвор суурьшилтай ажиллахгүй байх, өөр газар одоо шилжих, орон гарсан ажлын байр одоо бас нөхөгдөхгүй байх ийм одоо асуудлууд бол байна. Одоогийн Засгийн газраас баталсан төрийн захиргааны албан хаагчдын цалингийн сүлжээгээс үзэхэд сумын Засаг даргын Тамгын газарт ажиллаж байгаа төрийн захиргааны албан хаагчдын цалин бол 615000 төгрөг байгаа, харин одоо боловсрол, эрүүл мэндийн байгууллагад ажиллаж байгаа эмч болон бусад одоо төрийн үйлчилгээний албан хаагчдын цалин бол 850000-аас 950000 төгрөгийн ийм цалинтай бол байгаа. Ийм цалин, хөлс одоо бас нэлээн ялгаатай, бага одоо байгаа учраас Тамгын газарт одоо ажиллах орон тооны мэргэжилтнүүд бас нэлээн орж гарах хөдөлгөөнтэй байна.

Улсын хэмжээгээр 1338 оронтой сумын Тамгын газарт одоо ажиллах ёстой орон тоо сул байна гэсэн ийм статистик мэдээ Төрийн албаны зөвлөлөөс бол авсан. Эдгээр одоо орон тооны сул шалтгааныг нь аваад үзэхэд 854 мэргэжилтэн өөрийн хүсэлтээр ажлаас чөлөөлөгдсөн. 319 мэргэжилтэн өөр одоо ажилд шилжсэн гэсэн ийм бас судалгаа бол байгаа. Тамгын газруудад 1089 сул орон тооны захиалга төрийн албаны салбар зөвлөлүүдээр зөвлөлд хүргүүлсэн бол 499 сул орон тоонд нөөцөд бүртгүүлсэн иргэн байхгүй. 413 сул орон тоонд иргэн бүртгүүлээгүйн улмаас орон тоо одоо нөхөгдөж одоо чадахгүй байгаа гэсэн ийм статистик судалгаа бол байгаа юм. За одоогийн байдлаар сумдын Засаг даргын Тамгын газарт нь 2487 орчим төрийн захиргааны албан хаагчид бол ажиллаж байна.

Эдгээрээс аваад үзэхэд бол нэг жил ажиллаж байгаа 297, 2 жил ажиллаж байгаа 206, 3 жил ажиллаж байгаа 230, 4 жил ажиллаж байгаа 215, 5 ба түүнээс дээш ажиллаж байгаа 1534 албан хаагчид ажиллаж байна гэсэн ийм судалгаа бол байгаа. Төрийн захиргааны албан хаагчдын тогтвор суурьшилтай ажиллуулах үүднээс сумын Засаг даргын Тамгын газарт ажиллаж байгаа төрийн захиргааны албан хаагчдад 5 жил тутамд 6 сарынх нь цалинтай тэнцэх хэмжээний нэг удаагийн мөнгөн урамшуулал олгодог байх энэ хуулийн төслийг Төрийн албаны тухай хуульд өөрчлөлт оруулахаар гишүүдийн хамт өргөн барьж, танилцуулж байна.

2023 оноос хэрэгжиж эхэлнэ гэвэл 1534 хүнд мөнгөн урамшуулал олгох таван тэрбум төгрөг, за цаашдаа бол жил тутамд дунджаар нэг орчим тэрбум төгрөгийн эх үүсвэр одоо шаардагдах байна, шаардагдана гэсэн ийм одоо тооцоо судалгаа бол байгаа гэдгийг хэлье. Ингээд Засгийн газар бас хуулийн төсөлд саналаа өгсөн байгаа гэдгийг хэлье. Ингээд гишүүд та бүхнийг энэ хуулийн төслийг дэмжиж өгөхийг хүсэж байна. Баярлалаа.

**Д.Тогтохсүрэн**: Хууль санаачлагчдад баярлалаа. Хуулийн санаачлагчийн илтгэлтэй холбогдуулан асуух асуулттай гишүүдийн нэрс авъя. Баатарбилэг гишүүнээр тасаллаа. За, Амарсайхан гишүүнээр тасаллаа. Ингээд 4 гишүүн асуулт асууна. Цэндийн Мөнх-Оргил гишүүн.

**Ц.Мөнх-Оргил**: Баярлалаа. Байнгын хорооны дарга, гишүүдийн энэ өдрийн амар амгаланг айлтгая. Чинзориг гишүүн нарын санаачилсан Төрийн албаны тухай хуульд нэмэлт оруулах тухай хуулийн төсөл дээр нэг асуулт байна, Чинзориг гишүүн ээ. Энэ Засгийн газрын санал та авсан юм байна л даа. Тэгээд Засгийн газар ийм санал ирүүлсэн байх юм. Засгийн газрын зүгээс аймгийн төвөөс бусад суманд ажиллаж байгаа төрийн захиргааны албан хаагчдын тогтвор суурьшилтай ажиллах нөхцөлийг бүрдүүлэх, нийгмийн баталгааг дээшлүүлэх хүрээнд орон нутгийн нэмэгдлийг сар бүр олгодог байх эрх зүйн орчныг бүрдүүлэхээр төлөвлөж холбогдох тооцоо судалгааг хийж байна гэж байна. Ер нь энэ нэмэгдлүүд салбар салбараараа нэмэгдээд харилцан адилгүй байдал үүсээд байна. Тийм учраас ерөнхийдөө хуулийн төслийг дэмжих боломжгүй гэсэн санаатай л юм байна шүү дээ. Шинэчлэл хийх үеэр нэг мөр авч үзэх нь зүйтэй байна гэсэн байна.

Энэ дээр Засгийн газар ийм саналаа бэлдчихсэн байгаа юм уу, оруулж ирж байгаа юм уу? Та бид нарт нэг мэдээлэл өгөөч. Тэгээд энэ ер нь зөв хувилбар юм биш үү? Сар бүр нэг удаагийн урамшуулал олгохоосоо илүү, сар бүр нэмэгдэл олгоод байх нь зөв юм биш үү?

**Д.Тогтохсүрэн**: Хууль санаачлагч Чинзориг гишүүн хариулна.

**С.Чинзориг**: Яах вэ, Засгийн газар санал өгөхдөө хуулийн төслийг ерөөсөө дэмжих боломжгүй байна гэсэн санал ч өгөөгүй юм л даа. Ер нь бол төрийн албан хаагчдын цалин хөлсний тогтолцоо боловсронгуй болгох, цалин хөлсний шинэчлэл бол одоо хийх, орон нутагт ажиллаж буй төрийн албан хаагчдад орон нутгийн нэмэгдэл олгодог байх, ийм чиглэлээр төсвийн төсөлд боловсруулж боловсруулагдаж байгаа гэсэн ийм утгатай санал ирүүлсэн. Одоогоор Их Хуралд өргөн барьсан байгаа 2023 оны төсвийн төслийг харахаар бол орон нутгийн нэмэгдлийг төрийн захиргааны албан хаагчид нь бол орон нутгийн нэмэгдэл бас өгдөг байя, 20 хүртэлх хувийн нэмэгдэл өгдөг байхаар ийм зохицуулалт бол орж ирсэн байна лээ. Хориос дээш хувь бас орон нутгийн нэмэгдэл өгөх асуудлыг орон нутгийн төсвийн боломж, орлогын бүрдүүлэлтээсээ хамаараад орон нутаг өөрсдөө шийдэж байх нь зүйтэй гэсэн маягаар ийм бас зохицуулалт хийхээр Төрийн албаны хуульд өөрчлөлт оруулж ирсэн байна лээ.

Тэгэхээр би бол энэ хуулийн төслийг Их Хурлаар хэлэлцүүлээд, хэлэлцэх эсэхийг нь дэмжүүлчхээд, тэгээд нөгөө Их Хуралд өргөн барьсан байгаа Төсвийн тухай хуулийг дагалдан өргөн барьсан байгаа хуулийн төслүүд байгаа шүү дээ. Тэр хуулийн төслүүдийг хэлэлцэх, тэгээд энийг нь одоо хуулийн төслөө хамтатгаад хэлэлцээд явчихъя гэсэн ийм л бодолтой байгаа. Тэгвэл тэр орон нутгийнхаа нэмэгдэлтэй нь уялдуулах уу, эсвэл энэ 5 жил тутам өгдөг мөнгөн урамшуулалд нь тусдаа байх уу гэдгийг тэр Төсвийн тухай хуулийг өөр дагалдуулан өргөн барьсан хуулийн төслүүдийг хэлэлцэх анхны хэлэлцүүлэгт хэлэлцэх, бэлтгэхдээ хамтатгаад хэлэлцээд одоо явчихъя л гэж. Одоо бол би түрүүн хэлсэн. Одоо бол суманд ажиллаж байгаа төрийн албан хаагчдад ийм 5 жил тутам өгдөг нэмэгдэл одоо байгаа юм. Эмнэлгийнхэнд бол 5 жил тутам өгч байгаа юм. Эмнэлгийнхэд бол 3, боловсролынх бол 5 жил бол байгаа. Энэ оны 23 оны нэгдүгээр сараас эхлээд онцгойгийнхон, шүүхийн шийдвэрийнхэнд бас ийм мөнгөн урамшуулал олгодог хуулиуд бол хэрэгжиж байгаа. Ийм юмнууд бол байгаа юм.

Тэгэхээр яах вэ, үүнтэйгээ ингээд яг энэ хуулиар ингээд явах уу, эсвэл тэр орон нутгийн нэмэгдэл олгодог болох, тэр хуультайгаа хамтатгаад нэг одоо зохицуулалтаар явах уу, эсвэл энэ мөнгөн урамшуулал олгох асуудал нь тусдаа ингээд явах уу гэдгийг тэр төсвийн тухай хуулийг дагалдан өргөн барьсан хуулиудыг хэлэлцүүлэхэд Төрийн албаны тухай хуульд нэмэлт, өөрчлөлт оруулах хуулиа хэлэлцэхдээ одоо хамтатган хэлэлцээд явчих нь зүйтэй юм даа гэсэн бодолтой бол байна.

**Д.Тогтохсүрэн**: За Оюунчимэг гишүүн асуулт асууна.

**М.Оюунчимэг**: Хүний нөөц, боловсон хүчний асуудлыг хөндөж байгаа энэ утгаар нь бол зарчмын хувьд дэмжиж байгаа. Харин энэ ингээд нэг өм цөм ингээд байх шаардлага байна уу, үгүй юу гэдэг асуудал байна л даа. Жишээ нь Засгийн газар 2023 оны төсөвтэй уяад төрийн албан хаагчдын ажилласан хугацааны нэмэгдлийг жил тусам олгодог байх, 1 жил бол нэг, 2 жил бол 2 жил, 3 жил бол 3 жил гээд ингэж орж ирж байгаа юм байна лээ шүү дээ. Тэгтэл энэ дээр одоо зөвхөн сумд ажиллаж байгаа энэ тодорхой салбарын хүний нөөцтэй холбоотой асуудлыг эхний ээлжид таван тэрбум, дараа нь яах вэ, нэг нэгээр явж болно биз дээ гэхээр бас бусад салбарууд бусад аймаг орон нутаг, за Улаанбаатар хотод ч гэсэн өнөөдөр хүний нөөц, боловсон хүчинтэй асуудал маш чухал байна.

Ялангуяа энэ Төрийн албаны тухай хуульд, ер нь би цогцоор нь өөрчлөлт оруулахгүй бол одоо нөгөө тэтгэвэр авч байгаа хүмүүс давхар төрийн албанд ажиллаж байгаа 5000 гаруй хүнийг болих тухай, бас энэ хуулийн заалт нэг яваад байгаа шүү дээ, явчихсан байгаа шүү дээ. Гэтэл өнөөдөр боловсрол, шинжлэх ухаан, эрүүл мэнд, хуулийн байгууллага дээр энэ өөрөө байхгүй бол одоо ямар ч боловсон хүчингүй болчихлоо. Тэгээд та нар бас энийг ингээд том зургаар нь харах хэрэгтэй байна шүү дээ гээд жишээ нь, эрүүл мэндийн салбарынхан тэгж байгаа байхгүй юу. Өрхийн эмнэлгүүд, бусад том эмнэлгүүдэд, бас ингээд тэтгэвэртээ гарчихсан хэрнээ мундаг эмч нарыг бид ажиллуулах боломжтой. Яагаад гэвэл өнөөдөр сувилагч эмчийн дутагдал асар их байна гээд, сургуулиуд өнөөдөр бас ингэж ярьж байгаа юм.

Тэгэхээр бид нар ингээд л нэг асуудлаар, нөгөөдөхийг нь бас ингээд яагаад баймааргүй байх юм. Зөрчилдүүлээд баймааргүй байгаа учраас уг нь нэг дор шийдчихвэл зүгээр юм биш үү? Энэ бол зөвхөн сумдтай холбоотой асуудал орж ирж байна шүү дээ, тийм ээ. Тэгэхээр Засгийн газрын энэ байр суурь одоо яг 2023 оны төсөвт тэр таван тэрбум төгрөг нь суусан уу, үгүй юу? Энэ таван тэрбумыг нь эсвэл тэр орон нутгийн нэмэгдэлтэй нь уяад шийдчих бололцоотой юм уу? Эсвэл аймгийн орон нутаг өөрийнхөө төсөвт энэ сум болгон таван тэрбум гэж би ойлголоо шүү дээ, тийм ээ. Эсвэл нийтдээ таван тэрбум уу. Улсын хэмжээнд нийтдээ тав. Тэгвэл тэр мөнгийг нь эсвэл эндээс гаргах бололцоотой гэсэн тооцоо нэг ямар ч гэсэн төсвийн ажлын хэсэг Засгийн газрын түвшинд ярьсан хууль санаачлагчдын хувьд, тэр дээр мэдээлэл авъя гэж бодож байна.

**Д.Тогтохсүрэн**: За хууль санаачлагч Чинзориг гишүүн хариулт өгнө.

**С.Чинзориг**: Тэр төсөв дээр орж ирж байгаа улсад ажилласны нэмэгдэл гэдэг чинь бол өөр зохицуулалт шүү дээ, Оюунчимэг гишүүн ээ. Одоо байгаа хэлбэрийг яг хэлбэлзэлтэй байгаа нь тав хүртэл жил ажилласан бол 5 хувийн улсад ажилласны нэмэгдэл авдаг 5-10 жил ажилласан бол 10 хувийн улсад ажилласны нэмэгдэл авдгийг нь л жил тутам нөгөө ажилласан жилтэй нь хамааруулаад нэмэгдэл олгоё. 5 жил ажилласан бол 5 хувийн, 8 жил ажилласан бол нөгөө улсад ажилласан төрд орж ажилласных нь нэмэгдлийг 8 хувиар, 10 жил ажилласан бол 10 хувийн нэмэгдэл олгоё гэж байгаа. Тэр бол одоо байгаа зохицуулалтыг интервальтай байсныг л жил тутам болгоод ажилласан жилтэйгээ дүйцэхүйц хамааруулаад нэмэгдэл олгож байгаа. Үүнээс бол өөр асуудал. Энэ улсад ажилласан нэмэгдлийг чинь одоо энэ суманд ажиллаж байгаа Тамгын газрын төрийн захиргааны албан хаагчид ч гэсэн аваад явж байгаа юм.

Зүгээр мөнгө, таван тэрбум төгрөгтэй холбоотой асуудлыг зүгээр 23 оноос энэ хууль хэрэгжих үү, 24 оноос хэрэгжих үү гэдгийг нь Байнгын хороо ярьж байгаад хэлэлцэх эсэхийгээ шийдэх үедээ бас санал гаргаад шийдэж бол болно. Тэр орон нутгийн нэмэгдэлтэй холбоотой асуудал дээр бол би жаахан өөр байр суурьтай байгаа. Яах вэ, нэмэгдэл бол байж болно. Гэхдээ орон нутгийнхаа орлогоосоо хамаараад ялгавартай тогтоохыг би бол дэмжихгүй байгаа юм. Манайх чинь бол улсын төсвөөс санхүүжилт авдаггүй цөөхөн аймаг л байна шүү дээ, Өмнөговь, Дорноговь, Эрдэнэт эд нар гээд. Энэ аймгууд бол чадна. Тэгээд нэгдмэл улс байж, одоо ингээд орон нутгийн нэмэгдлийг орлогоосоо хамаараад өөрсдөө шийдвэл ялгамжтай болно оо.

Харин би тэр орон нутгийн нэмэгдлийг харин Их Хурал дээр ч яриад байгаа, ажлын хэсэг дээр ч ярьж байгаа юм. Говийн одоо аймгууд нь нэг өөр. Улаанбаатар хотоос алслагдсан, баруун аймгууд нь одоо бас орон нутгийн нэмэгдэл нь бас одоо өөр ялгамжтай одоо тогтоож болох юм. Тэрнээс 20-иос дээш хувиар 80 хувиар тогтоох уу, үгүй юу гэдгээ орон нутаг өөрөө шийдье гэх юм бол энэ бас учир дутагдалтай гэж би бол тийм саналтай байгаа. Тэр орон нутгийн нэмэгдэлтэй холбоотой Төрийн албаны хуульд өөрчлөлт оруулах асуудлыг хэлэлцэхдээ энэ хуулиа хамтатгаад хэлэлцээд явъя, тэгээд энэ мөнгөн урамшуулал гэдгээр нь дангаар нь явах уу, эсвэл тэр орон нутгийн нэмэгдэл гэдэгт нь шингээгээд ингээд одоо явах уу гээд ингээд асуудлууд бас яригдах боломжтой болох байх аа. Тийм учраас ингээд хамтад нь одоо хэлэлцээд явах л зүйтэй гэсэн ийм л байр суурьтай бол байна.

**Д.Тогтохсүрэн**: За Оюунчимэг гишүүн тодруулъя. 1 минут.

**М.Оюунчимэг**: Одоогийн 5-10, 10-15 хувийн нэмэгдлийн тухайд бол мэдээж ойлгомжтой л доо. Тэгэхдээ яах вэ, ийм бүтцийн хувьд өөрчлөлт хийе гээд Засгийн газар яриад байгаа, дээрээс нь жишээлбэл Дархан-Уул аймаг руу шилжвэл бас нэмэгдэл өгье, цалинг нь сая хүргэе гээд бас Засгийн газар яриад л байгаа, тэгээд ингээд өөр өөр юм яриад байгаа байхгүй юу. Тэгэхээр нэгтгээд тэд нараа оруулаад хэрвээ үнэхээр орон нутагт ажиллах сонирхолтой хүний нөөц, боловсон хүчний асуудал бол за сумд нь тийм, Дархан аймаг болон том аймаг руу шилжвэл залуучууд, гэр бүлээрээ энэ технологи бол тэдэн хувийн нэмэгдэл гээд ингэж цогцоор нь юм уу, хамтдаа шийдээд явчих бололцоо байгаа юу?

**Д.Тогтохсүрэн**: За Чинзориг гишүүн хариулт.

**С.Чинзориг**: Миний бодол бол тэр төсвийн тухай хууль, Төсвийн тухай хуулийг дагалдан өргөн барьсан хуулиудтайгаа анхны хэлэлцүүлэгт бэлтгэхдээ энэ хуулиа хамтатгаад одоо хэлэлцье ээ, тэгээд одоо ямар зохицуулалтыг нь нийлүүлэх вэ, нэгтгэх үү, тусад нь ийм зохицуулалтаар яах вэ гэдгийг ингээд хэлэлцээд явчихъя л гэж. Тэгвэл Засгийн газрын бодлоготойгоо гишүүдийн өргөн барьсан хуулийн төсөлтэйгөө аль аль нь ингээд нийцээд явах боломжтой юм л гэж үзээд байгаа юм.

**Д.Тогтохсүрэн**: За Баатарбилэг гишүүн асуулт асууна.

**Ё.Баатарбилэг**: За, гишүүдийн өглөөний амрыг айлтгая. Улсын хэмжээнд 1300 орчим яг сумын Тамгын газрын орон тоо одоогоор сул байгаа гээд Төрийн албаны зөвлөлөөс бас судалгаанууд хийгдсэн байна лээ. Тэгэхээр нэгдүгээрт, зүгээр хууль санаачлагчид энэ Төрийн албаны зөвлөлөөс гаргасан судалгаатай холбоотой тодруулга юм уу, нэмэлт судалгаа хийгдсэн юм байгаа болов уу? Тэр нь яг ямар шалтгаантайгаар орон нутагт, ялангуяа сумын Тамгын газарт, төрийн захиргааны ажилтнуудын орон тооны ийм илүүдэлтэй хүмүүс очиж ажиллахгүй байна, боловсон хүчний дутагдалтай байгаад байгаа гэсэн тийм судалгаа, Төрийн албаны зөвлөлийнхөн бол нэг ийм тоо л эртээд бол хийсэн л дээ. Тэгэхээр энэ дээр та бүхэн судалгаа байна уу? Яг ямар шалтгаантай. Яагаад гэхээр бид нар өнөөдөр цалингийн нэмэгдлийн асуудал ярьж байгаа. Хууль санаачлагчид бол цалин бага учраас хүмүүс бас очиж ажиллахгүй байна гэдэг асуудал яригдаж байна.

Хоёрдугаарт, энэ орон нутгийн нэмэгдэл, юуны цалингийн урамшуулал 2 чинь өөр шүү дээь тийм ээ. Орон нутгийн нэмэгдэл гэдэг чинь түрүүн бас хэллээ, орон зайн хувьд алслагдмал, бүс нутгийн гэдэг юм уу, хүнд орчин нөхцөлд ажилладаг гээд энэ нэмэгдлүүд, ажлын байрны нэмэгдлүүд бол өөр л дөө. Энэ бол би сумын Засаг даргын Тамгын газрын ажилтнуудын цалингийн шатлал дээр бас шатлалыг хөдөлгөдөггүй юм гэхэд тодорхой хэмжээнд орон нутаг, суманд ажиллаж байгаа гэж тодорхой хугацаа давтамжтайгаар сар болгон байдаг юм уу, тодорхой давтамжтай байдаг юм уу, цалингийн урамшуулал олгож байна л гэж ойлгож байна л даа.

Тэгэхээр энэнийхээ нэг бас зааг ялгааг бас сайн тодруулж хэлэхгүй бол суманд чинь ганцхан төрийн захиргааны ажилтнууд ажиллахгүй байгаа. Дээр нь нэмэгдүүлэх шаардлагатай юу гэвэл угаасаа нэмэгдүүлэх шаардлагатай л байгаа л даа. Тэгэхээр энэ юмыг та бүхэн яг ялгаа зааг нь нэг тайлбарлаж хэлэх хэрэгтэй байх.

Дараагийн нэг асуудал, энэ сумын Тамгын газар, ер нь бол манай Төрийн байгуулалтын байнгын хороо энэ Төрийн албаны зөвлөлтэй хамтраад энэ тэтгэвэрт гарсан маш олон хүмүүс ингээд л төрийн захиргаанд ажиллаж байна л гээд байдаг. Тэгж байтал яг суманд хэдэн хүн нь ажиллаад байгаа юм. Миний ойлгосноор бол дандаа төв, суурин газар, ялангуяа нийслэл Улаанбаатар хотод ийм давхардал их байгаа гэж сонссон. Тэгэхээр яг энэ дээр судалгаа байгаа болов уу, үгүй болов уу.

Хоёрт сургууль дөнгөж төгссөн хүүхдүүдэд сумын Тамгын газар ТЗ-р ажиллах боломжийг нь одоо бүрдүүлж өгье гэдэг юмыг яриад байгаа шүү дээ. Одоо энэ чинь бид нар төрийн захиргааны албанд тавигдах шаардлагадаа тодорхой 3 жил ажилласан хүүхдийг ТЗ-д авна л гээд байгаа байхгүй юу. Тэгэхээр тэрийг бол хавар бид нар болиулаад ингэчихсэн. Тэгэхээр энэ дээр жинхэнэ урамшуулал дэмжлэгүүд нь явмаар байгаа байхгүй юу.

Төрийн захиргаа яг сумын Тамгын газар мэргэжлээрээ очоод ТЗ-н албан тушаал дээр одоо ажиллах гэж байгаа энэ оюутан залуучууд, дээр нь энэ тэтгэвэрт гарчхаад ажиллах гэж байгаа хүмүүс бол энэ 2 бүлгийн хүмүүсийг бол яг сумын Тамгын газар ажиллах энэ дэмжлэгийг бодитоор нь үзүүлмээр байгаад байгаа юм л даа. Ямар дэмжлэг боломж байдаг юм. Тэгж байж энэ төвлөрлийг сааруулах, хөдөө орон нутагт хүмүүсийг шилжин ажиллах боломжийг бүрдүүлэх, сонирхлыг төрүүлэх гэдэг юм чинь иймэрхүү бүр нэг тийм детал юмнуудад л байгаад байгаа юм л даа. Тэгэхээр энэ дээр манай хууль санаачлагчдаас бас тодруулга санаа бодлыг нь сонсъё гэж үзлээ.

**Д.Тогтохсүрэн**: За хууль санаачлагч Чинзориг гишүүн хариулт өгнө.

**С.Чинзориг**: Тэр 1338 орон тоо сул байна гэсэн ийм судалгааг би Төрийн албаны зөвлөлөөс авсан юм. Тэгээд 854 нь бол өөрийн хүсэлтээр ажлаас чөлөөлөгдсөн, 319 нь бол мэргэжилтний өөрөө ажил шилжсэн байна гэдэг. Тэгээд энэнээс харахаар ер нь орон нутагт ажиллаж байгаа төрийн албан хаагчдын цалин хөлсний асуудал, нийгмийн баталгааны асуудал, ажиллаж амьдрах ая тухтай нөхцөл боломжийн бүрдэл нь орон сууцны хүрэлцээ хангамжтай холбоотой ийм нэг асуудал л байгаа юм. Үүнээс бас их шалтгаалж байх шиг байгаа юм.

Хоёр дахь асуудал, бас өөрийн чинь яриад байгаа Төрийн албаны зөвлөлөөс явуулж байгаа шалгалттай холбоотой, тэр нь одоо нөхцөл болзолтой холбоотой ажлын байрны тодорхойлолт гаргаж байгаа байдалтай холбоотой асуудлууд ч байх юм. Ялангуяа орон нутагт, сумын Тамгын газарт ажиллаж байгаа төрийн захиргааны албан хаагчдад ажиллах улсуудыг тэр ажилласан жилийн нөхцөл тавьдгийг бол сулруулах хэрэгтэй гээд, тэгээд энэ бол хавраас жаахан өөр өөрчлөгдөөд явж байгаа. Би намрын чуулган дээр ч бас хэлж байсан. Энэ ажлын байрны тодорхойлолт гаргахдаа Төрийн албаны зөвлөлөөс бас дэндүү ажил мэргэжлийг нь ерөнхий мэргэжлийнх нь ангиллаар биш, яг тодорхой мэргэжлээр нь зааж ажлын байрны тодорхойлолт гаргуулаад байгаа юм байна лээ.

Тухайлбал, одоо нийгмийн ажилтан бол нийгмийн ажилтан л байх ёстой. Би яагаад ингэж байгаа вэ гэхээр боловсролын яамнаас гаргаж байгаа тэр боловсролын ангилал, ангиллын индексээр нь авчихаар ингээд нэг ийм болчхоод байгаа юм. Энийгээ одоо өөрсдөө жаахан одоо нарийвчлаад Хөдөлмөрийн яамнаас гаргаж байгаа тэр мэргэжлийн ангиллын индексээр нь бас энэ ажлын байрны тодорхойлолтоо авдаг болгооч ээ гээд Төрийн албаны зөвлөлтэй ярьж байгаа. Энийг бас Төрийн албаны зөвлөлийнхөн тийм байна гээд боловсролын салбараас гаргаж байгаа боловсролын тэр мэргэжлийн индексээр биш, Хөдөлмөрийн онолын яамнаас гаргадаг тэр ажил мэргэжлийн индексээр нь авъя, ингэх юм бол одоо арай жаахан уужуу болох юм байна, заавал одоо нийгмийн ажилтан бол нийгмийн ажилтан гэхгүй, нөгөө нийгмийн ухааны ч гэдэг юм уу, байгалийн ухааны шинжлэх ухаан тэр гэдгээр ингээд жаахан өргөн утгаараа боловсролын ангилал нь болох юм байна гээд нэг жаахан өөрчлөлт оруулж байгаа юм байна лээ.

Тийм учраас бол Төрийн албаны зөвлөлөөс энэ ажлын байрууд шалгалт одоо зарлаж байгаа байдал, тэнд тавьж байгаа нөхцөл болзол, энэ ажлын байрны тодорхойлолт тавьж байгаа, мэргэжлийнх нь энэ тодорхойлолт, нөхцөл, болзол энэ юмнуудыг жаахан сулруулах ийм чиглэлээр бас анхаарах ёстой юм байна гэдгийг нэлээн одоо ойлголцож байгаа. Тэд нар нэлээн өөрчлөлт оруулъя гэдэг. Тэгвэл бас энэ залуучууд шинэ сургалт төгссөн залуучууд бас ажилтай болох энэ нөхцөл болзол нь орох юм уу гэж.

Баатарбилэг гишүүнтэй би бол санал нэг байна. Ер нь энэ бол үндсэндээ хөдөө, орон нутагт л төрийн захиргааны албан хаагчийг тогтвор суурьшилтай ажиллуулах талаар бас авч байгаа арга хэмжээний нэг хэлбэр л дээ. Нөгөө талдаа нэг хэсэг нь төрийн захиргааны албан хаагч, төрийн үйлчилгээнийхэн орон нутагт бас ажиллахаараа 5 жил, 3 жилээр ингээд мөнгөн урамшуулал авдаг. Төрийн захиргааны сумын Тамгын газарт ажиллаж байгаа албан хаагч нь авч чадахгүй бас жаахан ялгамжтай хандаад байгаа асуудлууд байгаа. Тийм учраас бол энийг нэг ижил түвшинд, ялгамжийг нь одоо арилгая гэсэн ийм асуудалтай бол байгаа.

Мөн нэмэгдэлтэй холбоотой асуудал бол орон нутгийн нэмэгдэл. Харин яг хэлэлцэх явцдаа энэ мөнгөн урамшууллыг тэр нэмэгдэлтэй нь одоо нэгтгээд нэг зохицуулалтаар явах уу, эсвэл тус тусад нь одоо нэмэгдэл нь тусдаа мөнгөн урамшуулал нь тусдаа зохицуулалтаар явах уу гэдгээ тэгээд анхны одоо хууль хэлэлцүүлгийнхээ явцад бас шийдээд явах боломжтой бүрдэх болов уу л гэж бодож байгаа юм.

**Д.Тогтохсүрэн**: За Ганболд гишүүн хариулт өгнө.

**Г.Ганболд**: Хууль санаачлагчийн хувьд ингээд судлаад үзэхээр нийтдээ 1400 орчим мөнгө гэхээр 300 гаруй сум гэвэл нэг суманд 5-6 орон тоо сул байгаа шүү дээ. Тэгээд энийг судлаад үзэхээр ерөөсөө ийм л юм байна лээ л дээ. Өмнө нь бол сургуулиас, эмнэлгээс тамгын газар руу их олон хүмүүс ирж ажилладаг байсан байна лээ. Тэгээд одоо судлаад үзэхээр сургуулийнх нь цалин нь өндөр болчихсон, тэгээд нөгөө л 5 жил тутам урамшуулал аваад ирэхдээ зэрэг тамгын газраас буцаад сургууль руу орж ажиллаж байгаа хүмүүс зөндөө олон байгаад байгаа юм аа. Тэгэхээр зайлшгүй тэд нартай л адилхан хэмжээнд цалин хөлсийг нь нэг одоо жигд болгож явах юм бол арай одоо ажиллах сонирхолтой хүмүүс нь илүү байх юм уу гээд.

Сая Өвөрхангайд бид нарыг явж байхад бол нэг суманд гэхэд тамгын газрын чинь хорь гаруйхан хүн байгаа шүү дээ. 9 орон тоо сул байгаа юм. Гэтэл тамгын газрын хуулийн мэргэжилтэн нь давхар нягтлангаа хийж байгаа юм. Тэгээд хөдөө аж ахуйн мэргэжилтэн нь төрийн сангийн ажлаа давхар хийгээд ингээд үнэхээр бас энийг оруулахаас өөр аргагүй л юм байна лээ. Тэгээд бид нар хөдөө явж байгаад гол нь энийг ер нь өргөн барих нь зөв юм байна аа л гэж хууль санаачилж байгаа шүү дээ.

**Д.Тогтохсүрэн**: За та хэлэх юм уу? Нямаагийн Энхболд гишүүн хууль санаачлагч нэмэлт тайлбар хийе гэж байна. Энхболд гишүүний микрофоныг өгье.

**Н.Энхолд**: Бараг сая Ганболд гишүүн хэлж байна. Яг өнөөдөр тулгамдаад байгаа асуудал бол тэр байгаа юм. Тамгын газруудад хүн олдохоо байсан. Төв аймагт ч гэсэн тийм байна. Уг нь одоо бусад алслагдсан аймгуудтай холбогдоод бол харьцангуй хотод ойрхон, янз бүрийн аргаар ажил амьдралаа зохицуулаад байх боломж их байгаа шүү дээ. Тэгэхэд манай аймагт хүртэл тамгын газарт нь хүн хүрэлцээгүй байна. Тэгээд Батжаргал бид 2 хоёулаа энд нь нийлсэн. Тэгэхээр эхний ээлжид шийдэж байгаа асуудал энэ. Энийг хийчихлээ гээд шууд маргаашаас тамгын газарт хүмүүс орох нь юу л бол. Гэхдээ нэг ч гэсэн ийм урамшууллын тогтолцоо байж байж энэ орон нутгийн төрийн албан хаагчаар ажиллах хүмүүсийн идэвх урамшуулал юмыг нь бас сэргээе гэсэн ийм бодолтойгоор хууль санаачлахад оролцсон. Тогтвортой ажиллах идэвх санаачилгыг нь дэмжмээр байна. Бас энэ жигд бус байдал байгаа. Хөдөө эмнэлэг, сургууль бусад газар байгаад байхад наадуул нь ийм байгаад байхад зүгээр харахад ч гэсэн хүмүүсийн сэтгэлд юм хийгээд байхгүй.

Ер нь зүгээр энэ сумдад бас өөрсдөө санаачилга гармаар юм байна лээ. Сая завсарлагаанаар тойргоор явж байхад жишээ нь, хотоос Архангайгаас хөдөө залуучууд бас очиж байна аа, гэр бүлээрээ очиж байна. Тогтвор суурьшилтай ажиллана гээд. Тэгэхээр энэ юманд ч гэсэн цаашдаа яг ийм цогц байдлаар асуудлыг шийдэхэд хэрэгтэй болов уу гэж бодож байгаа. Одоо суманд очихоор сумынхан, жишээ нь байраар хангах жишээ нь. Тэр бол залуучуудын хувьд хамгийн том асуудал болж байна. Гэр юм уу, эсхүл сумын төрийн албан хаагчдад зориулсан байрнаасаа нэг хоёрхон жижигхэн өрөөтэй нь гаргаад өгөхөд л хүртэл тэр хол, манай Мөнгөн морьтод гэхэд оччихсон, хамгийн хол суманд очоод ингээд залуучууд ажиллаад байж байна. Энэ маягаар ингээд цогцоор нь шийдэхэд нэг түлхэц болох юм болов уу гэж бодож байгаа.

Ер нь одоо хууль явж байгаа. Орон нутгийн төсвөөс хүмүүсээ тодорхой хэмжээгээр урамшуулах боломжийн тухай. Энийг манай орон нутгийн удирдлагууд, ер нь нийт сумын иргэд малчид, жишээ нь татвартай холбож бас бодож үзэх ёстой гэж би бол боддог. Сумд өөрсдөө тодорхой хэмжээгээр татвар, малынхаа татварыг тогтоодог, ийм эрхтэй болчихсон. Бүгдээрээ одоохондоо зүгээр жигд нэг бага зэрэг тогтоогоод л яваад байх юм. Хэрэв үүнийг олон нийтэд ард иргэд малчдадаа ойлгуулаад, энэ мөнгө бол эргээд зөвхөн сумандаа зарцуулагдаж байгаа гэдгийг сайн ойлгуулаад явбал тэр малчны хүүхэд нь сургуульд сурч байгаа, тэр малчдын төлөө цагдаа ажиллаж байгаа, төрийн захиргааны ажилчид ажиллаж байгаа, ингээд бүгдээрээ бие биедээ тус дэм болох учиртай татвар шүү гэдгийг бас зөв ойлгуулах ёстой юм байна лээ.

Ер нь одоо бэлчээр, худаг гэсхийгээд л өнгөрч байгаа шүү дээ. Хэрэг дээрээ малчдаас бусад төв, сумын захиргааны бүх албан хаагчид, сумын төвд ажиллаж байгаа хүмүүс бол бүгдээрээ малчдынхаа төлөө л ажиллаж байгаа юм. Би бүр тэр байтугай ингэж боддог шүү дээ. Хэрэв орон нутаг иргэдтэйгээ ойлголцоод яавал татвараа өөрсдөө бололцооныхоо хэмжээнд дэмжиж байгаад сум өөрөө цалинжуулаад, тэгэхдээ нэгдсэн удирдлагатай цагдаагийнхаа тоог хүртэл нэмж болно гэж боддог шүү дээ. Олон жил би энийг ярьж байгаа. Орон нутгийн цагдаа биш, гэхдээ бид нар хүнээ бэлдье, сургая, цалинг нь бид нар даана, манайд цагдаа бэлдэж өгөөч ингээд цагдаа, нэгдсэн удирдлагатай, нэгдсэн зохион байгуулалттай тэр системдээ ингээд ажиллаад явчихвал сум хүртэл тодорхой малын хулгайнаас эхлээд л хэв журам, дэг журмаасаа эхлээд асуудлаа шийдэх боломжууд бол байгаа. Тэгэхээр энэ бүх л талаас нь бодож, их цогцоор нь ярьж байх ёстой асуудлуудын нэг.

Одоо орон нутагт эрх өгсөн хамгийн том, арга хэрэгсэл бол өөрсдөө татвар тогтоогоод, тэр татвараараа амьдралаа зохицуулаад явах ийм боломжийг нь бол хуулиар олгочихсон байгаа шүү дээ. Энийг л бүх талаар зүгээр дашрамд хэлэхэд ашиглах хэрэгтэй юм байгаа юм.

**Д.Тогтохсүрэн**: За Амарсайхан гишүүн асуулт асууна.

**С.Амарсайхан**: Төрийн байгууллага, ялангуяа энэ аймаг орон нутаг төдийгүй энэ нийслэл, хот суурин газар ч гэсэн төрийн албанд мэргэшсэн, ур чадвартай, хариуцлагатай, ёс суртахуун өндөртэй хүн ажиллах тийм боломж бүрдэхээ больсон, байхгүй болсон. Өөрөөр хэлбэл, өнгөрсөн хугацаанд одоо цалин хөлснөөс болоод тогтвортой ажилладаг хүн байхгүй болсон. Төрийн алба үндсэндээ боловсон хүчний хомсдолд орсон. Үндэсний мөнгөн тэмдэгт өнгөрсөн 20 жилийн хугацаанд 300 хувиар суларч, ханш алдаж байхад төрийн албан хаагчдын төдийгүй нийт албан хаагчдын цалин хэдэн төгрөгөөр нэмэгдсэн бэ гээд ингээд энэ дундуур асар олон цоорхойнууд явсан.

Өөрөөр хэлбэл, одоо Төрийн албаны тухай хууль батлагдсанаас хойш нийтдээ гуч гаруй хууль батлагдсан. Салбар хууль, за бусад хууль гээд. Тэгээд ялгавартай дундаас нь сугалж сугалж аваад ингээд нэг хэсэг нь өндөр цалин авдаг, нэг хэсэг нь хуучин цалингаараа явдаг, хөдөлмөрийн хамгийн доод хөлсөөр, одоо цэвэрлэгч, үйлчлэгч нар гээд ачигч, буулгагч гээд хамгийн одоо хүнд хэцүү хар бор ажлыг хийдэг хүмүүс хамгийн бага цалин авдаг. Хамгийн чухал ажил хийдэг, төрийн албан хаагчид хамгийн бага цалин авдаг. Хамаг юмыг нь нухдаг хүмүүс одоо хамаг хүнд нөхцөлд, хөдөө орон нутагт ажиллаж байгаа хүмүүс нь хүртэл хамгийн бага цалин авдаг. Гэтэл нэгдсэн бодлогогүй явж ирсэн. Нөгөө Үндсэн хуульд заасан шударга ёс, тэгш байдал, хууль дээдлэх ёс, төрийн үйл ажиллагаанд мөрдөх зарчим гэдэг юм алдагдсан. Монгол Улс төрийн нэгдсэн байгууламжтай байна аа, түүнийг дагасан нэгдсэн бодлого, хүн амын амьжиргаа, нийгмийн асуудал, цалин хөлс, урамшуулал, бусад асуудлуудыг шийднэ ээ гэдэг зүйл үндсээрээ байхгүй болсон.

Яг өнөөдрийн энэ орж ирж байгаа асуудал бол тэрний нэг орж ирж байна гэж би үзэж байгаа. Зарчмын хувьд би бол ойлгож байгаа, дэмжиж байгаа. Тэгэхдээ энийг нэг мөр шийдэхгүй бол өмнө нь бид төрийн тусгай албан хаагчдын цалинг нэмнэ ээ гээд, тэгээд аймаг аймгаар нь сум, сумаар нь сугалж аваад нэг хэсэг нь хамрагдсан, одоо нэг хэсэг нь хамрагдахгүй. Жишээ нь, Онцгой байдлын алба гамшгийн хуульд яг тэдэн жил ажиллавал тэгнэ, тийм тийм суманд гээд заачихсан. Гэтэл Улаанбаатар хотод төвийн бүсэд нийслэлийн алслагдсан дүүргүүд байж байдаг алслагдсан дүүргүүдийн цалин, хөлс бол нэмэгдэл байхгүй. Багануур гээд алслагдсан дүүрэг 110 километрт нийслэлээс байна. Гэтэл Төв аймаг одоо 20-н хэдэн километрт байж байдаг, нэмэгдэл аваад байдаг. Нөгөө алслагдсан дүүрэг нь авдаггүй. Эрдэнэ, Баянжаргалан сум гээд хил залгаа байгаад байдаг. Нэг алхмын цаана байдаг нь нэмэгдэл авдаг, нэг алхамын наана байдаг нь нэмэгдэл авдаггүй. Ийм завхарсан бодлого дампуу одоо зохицуулалт явж ирсэн.

Тэгэхээр энийг бол нэг мөр шийдэх нь зүйтэй гэж үзэж байгаа юм. Нэмэх бол бүгдийг нь эрх тэгш нэмээд, урамшуулал олгох гэж байгаа бол бүгдэд нь нэг зарчим үйлчлээд, тэр зарчмууд нь бүгд хөдөлмөрийн бүтээмж, хариуцлага, чадавх дээр суурилсан байдлаар зохицуулахгүй бол одоо ингээд явах юм бол дахиад л нэг нь барьцаад орж ирнэ. Тэгээд л нөгөө төрийн одоо үйлчилгээний албан хаагчид нь ч хамрагддаггүй, төрийн захиргааны бусад албан хаагч нь ч хамрагддаггүй, төвд байгаа нь бүгд ингээд ад үзэгдээд орхигддог ийм л асуудал руу орно.

Би бол гишүүдийн санаачилсан энэ хуулийн үндсэн санаа агуулга, зорилгыг нь бол ойлгож дэмжиж байгаа. Гэхдээ энийг нэг мөр шийдмээр байгаа юм. Ингэхгүй бол энэ буруу тогтолцоо арилахгүй болчхоод байгаа юм аа. Нэмэх бол жишээ нь, тэр алслагдсан 3 дүүргийн төрийн захиргааны албан хаагчид, тэгээд яг аймаг орон нутагтаа ялгаагүй орчинд.

**Д.Тогтохсүрэн**: За эхлээд тодруулга аваад, нэмэлт өгнө өө. Асуултад Чинзориг гишүүн хариулах уу? Тэгш байх ёстой л гээд байна шүү.

**С.Чинзориг**: Амарсайхан гишүүнийг би санал хэллээ гэж л ойлголоо доо. Хөдөө, орон нутгаар нь ялгахгүй л гэж. Тэгэхээр тэр Засгийн газраас өмнө баримталж ирсэн бодлогууд бол хөдөө орон нутагтаа л төрийн албан хаагчдыг ажиллах, амьдрах, сонирхох нөхцөл боломж, сонирхлыг нь төрүүлэх, хөдөө орон нутагт тогтвор суурьшилтай ажиллуулах үүднээсээ л энэ аймгийн төвөөс бусад суманд ажиллаж байгаа багш, эмч нар, онцгой, цагдаа, шүүхийн шийдвэрийнхэнд мөнгөн урамшуулал өгдөг ийм бодлого л яваад байгаа шүү дээ.

Ер нь бол цалин хөлсний энэ тогтолцоо, тогтолцоотой холбоотой асуудал дээр бол бас яривал зөндөө л юм бий л дээ. Тэгээд Засгийн газар 20 оноос хойш ерөөсөө нэг ч удаа цалин нэмсэнгүй шүү дээ. Тэгээд энэ боломж нь Засгийн газарт бол байгаа л байх, сайд нарт бол эрх нь байгаа л байх. Тэгээд цалингаа нэмэхгүй 3 жил шахуу л явчихлаа л даа. Энэ бараа бүтээгдэхүүний үнийн өсөлт, инфляцын түвшин гээд ярих юм бол энэ чинь бол зөндөө л ярих юм бол бий. Тийм учраас бол би энийг яах вэ, хууль хэлэлцэх эсэхийг нь дэмжчихвэл тэгээд тэр 23 оны төсөв, 23 оны төсөв дагалдан өргөн барьсан хуулиудтайгаа хамтатгаад хэлэлцэх, тэр явцдаа алслагдсан дүүрэг яах юм, бас энэ аймгийн төвийн сумын сумдууд, сумдууд ч гэсэн бас яах юм гээд ингээд л асуудлууд байгаа юм. Энэ бүгдийг нь тэгээд хэлэлцэх эсэхийг нь шийдчихээд, анхны хэлэлцүүлэг дээр нь бас яриад явах тийм боломж гарах болов уу гэж бодож байна.

**Д.Тогтохсүрэн**: За. Амарсайхан гишүүн 1 минут тодруулга.

**С.Амарсайхан**: Засгийн газар бол 2022 оны 5 сард хэлэлцэгдээд хууль санаачлагч нарт бас хариу өгчихсөн байгаа. Тэгээд ер нь бол шийдэх ёстой гэдэгтэй би санал нэг байгаа. Гэхдээ нэг мөр шийдье ээ гээд. Одоо бид энийг шийд, төрийн тусгай албан хаагчдаа шийдсэн. Одоо энийг оруулахаар төрийн захиргааныхан шийдэгдэнэ. Цаана нь төрийн үйлчилгээний гээд хамаг хүнд ачаа явж байгаа хамгийн олон албан хаагчдын асуудлууд гээд бусад газрууд шийдэгдээгүй явж байгаа зүйлүүд байгаад байгаа. Тэгээд ер нь хаана хаанаа бодолцож нэг мөр, тэгээд зүгээр нэмээд явахаас гадна энийг тэгш болгох асуудал байгаа юм. Ижил тэгш болгох. Заримд нь 30-75 хувь хүртэл нэмэгдэл авч байдаг, зарим нь дөч хүртэл хувийн нэмэгдэл авч байдаг. Тэгээд цаашаа нэмсэн тохиолдолд нэг мөр төрийн албаны цалин тэр бусад төсвийн болон холбогдох хуультайгаа уялдуулаад, инфляцтай уялдаж байнга одоо нэмэгдэж явна гэдэг асуудал.

**Д.Тогтохсүрэн**: За Амарсайхан гишүүнд би нэг хариулт өгье. Амарсайхан гишүүн ээ, ийм шүү дээ. Суманд байгаа ганцхан үлдсэн нь энэ нэг 10 хүн үлдсэн байхгүй юу. Сургууль чинь орон нутгийн нэмэгдэл авч байгаа 5 жилд нэг. 6 сарын. Эмнэлэг 3 жилд 6 сарын тэтгэмж авч байгаа. Соёлын ажилтнуудыг бид нар өнгөрсөн 20 онд баталсан Соёлын хуулиар нь 5 жил тутамд нэг удаа олгож байгаа. Тэгээд ганцхан энэ төрийн захиргааны хэдэн албан хаагч үлдчихсэн байхгүй юу. Тэгэхээр үлдсэнийг нь л оруулъя гэж байгаа юм. Тийм. Тэрнээс биш энэ нь ингээд ялгагдаад үлдчихсэн байхгүй юу.

Төрийн захиргааны жинхэнэ албан хаагч дээр очихгүй байгаа 3 шалтгаан байгаа байхгүй юу. Суманд очихгүй байгаа. Нэг дэх нь төрийн албаны хуулийн шаардлага өндөр байсан юм. Хавар бид нар Төрийн албаны хуульд 7 сарын 05-нд нэмэлт, өөрчлөлт оруулахдаа суманд ажилладаг албан хаагчид тавих 3 жилийн шаардлагыг байхгүй болгочихсон байхгүй юу. Одоо сургууль төгсөөд суманд очоод төрийн албаны ерөнхий шалгалтаа л өгсөн бол шууд ажиллаад л явна. Чөлөөтэй болгосон. 2 дахь юм нь бол нийгмийн хамгааллын асуудал байгаа. Тэр нь 2 асуудал байна гэж ойлгож байна. Нэг нь Засгийн газраас ирэх онд зөвхөн сум гэхгүй хөдөө, орон нутагт ажиллаж байгаа алба хаагчдын цалинг 20 хувь нэмэгдүүлье, 20 ба түүнээс дээш хувь нэмэгдүүлье гэсэн байна лээ. Тэр хүрээнд орж байгаа юм. 3 дахь нь орон нутгийн нэмэгдлийг ганцаараа үлдчихсэн учраас суманд 10 хүн л байдаг юм даа. 10-12 хүн байдаг юм. Энэ 12 хүний асуудлыг шийдье гэдэг ийм л асуудал байгаа юм. Тийм учраас харин үлдчихсэн алба хаагчдын асуудлаа шийдэх гэж байгаа юм байна гэж ингэж одоо ойлгож байгаа гэдгийг би бас тайлбар болгоол хэлье гэж бодож байна.

За ингээд хууль санаачлагчдаас асуулт асууж, хариулт авлаа. Хуулийн төсөлтэй холбогдуулан санал хэлэх гишүүд байна уу? Алга байна. Баатарбилиг, Бямбацогт, Амарсайхан гурван гишүүнээр тасаллаа. Баатарбилэг гишүүн.

**Ё.Баатарбилэг**: за хуулийн төслийг хэлэлцэхийг дэмжиж байгаа юм. Суманд байгаа төрийн захиргааны албан хаагчид, ялангуяа сумын тамгын газрын нэг хэдэн албан хаагчид юм болгоны түрүүнд л явдаг л даа. Суманд зуд болно, ган болно, гал түймэр гарна, өвчин зовлон тохиолдоно, тэр болгонд явна. Сумын нохой устгал, одоо хог цэвэрлэгээ бүх юманд явдаг. Ямар ч үг дуугүй, тэрэнд нь нэмэгдэл хөлс гэж өгдөггүй, тэгээд тамгын газрынхан, төрийн албан хаагч та нар ажиллах ёстой л гэдэг. Тэгэхээр энэ ажилтан, албан хаагчдын цалин хөлс, урамшууллын асуудал үнэхээр өнгөрсөн хугацаанд бид нар бол орхигдуулж ирсэн нь үнэн. Харин төрийн үйлчилгээний албан хаагчдынх бол харьцангуй улсын хэмжээнд системээрээ шийдэгдчихээд яваад байгаа. Тэгэхээр орж ирж байгаа энэ хуулийн төслийг бол дэмжих нь зүйтэй гэж ингэж үзэж байна.

Тэгээд хамгийн гол нь энэ хуульд орж ирж байгаа юугаараа сая хууль санаачлагч өөрөө тэр Засгийн газраас орж ирэх гэж байгаа тэр орон нутгийн нэмэгдэлтэй нь хамтатгаад хэлэлцээд явах явсан ч болох юм ярьж байна лээ. Хэрвээ тэглээ гэхэд энэ нэмэгдэл, урамшуулал гэдэг хоёрынхоо зааг ялгааг нь тодорхой болгох хэрэгтэй юм байгаа юм. Тэр орон нутгийн нэмэгдэл гэдэг чинь өөрөө юу гэж хэлж, ямар агуулгатай, урамшуулал гэдэг чинь өөрөө ямар агуулгатай вэ гээд Чинзориг сайд өөрөө маш сайн мэдэж байгаа учраас би энийг бол одоо бас нэмэгдэл байх юм уу, урамшуулал байх юм уу гэдгийгээ бас эргэж нэг ярих нь зүйтэй байх гэж бодож байна.

Тодорхой хэмжээнд энэ асуудал ингээд дэмжигдээд хэлэлцэх нь шийдэгдээд явчих юм бол заавал ч үгүй тэр юуг хүлээх шаардлага байна уу, үгүй юу? Уг нь энэ төсвийн хэлэлцэж байгаа энэ цаг хугацаанд нийцүүлээд энэ төсвийн хууль явж байгаа дээр бас энийгээ уялдуулаад явчихвал энэ он гаргаад энэ хэрэгжих хугацаа энэ тэр төсвийн боломж энэ тэр нь ямархуу байгаа юм бол доо? Заавал ч үгүй 24 он гэж хүлээх хэрэг юу байгаа юм? Саяын яриагаар бол цөөхөн хүний асуудал байгаа юм байна. Нэг суманд нэг арваад хүний асуудал. Тэгэхээр боломж нь байвал аль болох наана нь хэрэгжих хугацааг нь тавиад хэрэгжүүлээд явах боломж байна уу, үгүй юу? Тэр талаас нь хууль санаачлагч нар бас анхаараад ингээд энэ хуулиа яаралтай батлаад, хэрэгжилтэд нь хяналтаа тавиад ингээд явах нь зүйтэй гэсэн ийм саналтай байна. Дэмжиж байна.

**Д.Тогтохсүрэн**: За Бямбацогт гишүүн. Бямбацогт гишүүний микрофоныг жаахан чангалж өгмөөр байх юм. Ассан мөртлөө байхгүй байна, та аппаратаа сольчих. Баярлалаа. Бямбацогт гишүүний микрофоныг дахиад өгье.

**С.Бямбацогт**: За энэ хуулийн төслийг дэмжиж байгаа юм. Монгол Улсын Засгийн газрын бас бодлогод төвлөрлийг сааруулъя, орон нутагт бас ажиллаж, амьдарч байгаа ард иргэдээ дэмжье, аль болох Улаанбаатараас одоо хөдөө рүү шилжих энэ одоо төрийн албан хаагч болон бусад иргэдийг дэмжсэн бодлого хэрэгжүүлнэ гэж дэвшүүлсэн байгаа. Энэ хүрээнд тодорхой ажлууд хийгдээд эхэлсэн. Одоо орон нутагт амьдарч байгаа ард иргэдийн ипотекийн зээлийг Улаанбаатарт 6 хувиар олгох бол орон нутагт амьдарч байгаа иргэдийг 3 хувиар олгоно оо.

Мөн бас Төсвийн хуульд ирэх 2023 оны төсвийн хуульд орон нутагт ажиллаж байгаа төрийн захиргааны албан хаагчдын цалин, урамшууллын хэмжээг хориос одоо зуун хувиар нэмэгдүүлэх асуудлыг бас тусгасан байгаа. Тэгэхээр энэ одоо бодлоготой хууль санаачилж оруулж ирж байгаа хуулийн төсөл бол нийцэж байна гэж харж байна. Ер нь сая одоо Тогтохсүрэн дарга бас хэлсэн. Яах аргагүй орон нутагт ажиллаж байгаа энэ нэг төрийн захиргааны хэдэн албан хаагч нар буюу Тамгын газарт ажиллаж байгаа хэдэн албан хаагч нар хамгийн их орхигдчихсон. ТЗ. Төрийн үйлчилгээ бол 5 жил тутамдаа, 3 жил тутамдаа эмнэлгийн эмч нар, сургуулийн багш нар, соёлын төвийнхөн гээд бүгд одоо бас нэмэгдэл авдаг болчихсон. Төрийн үйлчилгээнийхэн.

Дээрээс нь төрийн захиргааныхан бол үндсэндээ үндсэн цалингаа авдаг, үүнээсээ болоод цалин багатай ажиллах хүн олддоггүй, үндсэндээ орон нутагт төрийн үйлчилгээг хүргэх энэ одоо асуудал, одоо ажил бол тасалдаж байгаа. Ажиллах хүн олдохоо больсон. Зарлаад байдаг, ордог хүн байхгүй. Тийм болохоор бас орон нутагт ийм төвлөрлийг сааруулах бодлогын хүрээнд орон нутагт, бас төрийн үйлчилгээ, ард иргэдэд хүргэх энэ одоо анхан шатны нэгж дээр ажиллах улсуудыгаа бид нар дэмжсэн ийм хуультай байж байж энэ бас тодорхой хэмжээнд бас дэмжлэг болох байх аа. Төрийн бодлого шийдвэр орон нутагт хүрэх байх аа.

Ер нь бол орон нутагт алслагдах тусмаа одоо юу гэдэг юм Улаанбаатарт хамгийн бага зардалтай, хамгийн одоо ажиллах, амьдрах таатай орчин байдаг. Үүнийг дагаад л Улаанбаатар хот бол шаваад л байгаа шүү дээ. Тэгээд л одоо энэ түгжрэл, утаа, агаарын бохирдол, сургууль, цэцэрлэгийн хүрэлцээ хангамжгүй байдал, энэ бүх юм чинь одоо энд л ингээд л бүх л одоо нийгмийн сөрөг үзэгдлүүд нь бий болж байдаг. Яагаад гэвэл энд ажлын байр олдоход бэлэн байна, ажилтай, орлоготой байх бололцоотой байна, орлого өндөртэй байж болж байна, зардал багатай амьдарч болж байна. Хөдөө, орон нутаг руу зардал нь өндөр болчихдог, орлого олох бололцоо, ажил бизнес эрхлэх бололцоо нь хумигддаг, үүнийгээ дагаад тэнд амьдрахаар аятай тухтай амьдрах орчин байхгүй учраас арга буюу амьдралын шаардлагаар төв, суурин газраа барааддаг.

Тийм болохоор л бид нар одоо ерөөсөө орон нутагт ажиллах, ард иргэдийнхээ төрийн үйлчилгээг хүргэх, энэ бас бодлого бололцоог дэмжих хүрээндээ бас энэ хуулийн төслийг бас хэлэлцээд явах нь зөв байх аа. Цааш цаашдаа бас олон одоо асуудлууд бас бид ярих ёстой байх. Аж ахуйн нэгжийн орлогын албан татварыг бид нар 500-1000 километрт нэг хувийн татвартай болгосон, мянгаас дээш километрт, одоо 5 хувь татвартай болгосон, мянгаас дээш километрт нэг хувийн татвартай болгосон. Өөр одоо орон нутагт бизнес эрхлэх, одоо дэд бүтцийн бий болгох, өөр бололцоо, боломжууд юу байдаг юм. Ийм байдлаар л одоо асуудлыг шийдэж байж энэ төвлөрлийг сааруулна. Улаанбаатар хотын түгжрэл, энэ агаарын бохирдол бас буурна. Тийм болохоор үндсэндээ бол энэ төвлөрлийг сааруулъя гэж бодож байгаа бол бид орон нутгаа бас дэмжсэн энэ бодлогыг бас хийж хэрэгжүүлэх ёстой гэж харж байгаа. Засгийн газар ч одоо ийм бодлого онцгойлж явуулж байгаа. Энэ хүрээндээ энэ асуудлыг бас хэлэлцээд явах нь зөв байх.

Төсөвтэйгөө хамт төсвийн одоо хуультай хамт, төсөв дагаж өргөн мэдүүлсэн Төрийн албаны хууль болон энэ хуультай хамтатгаад хэлэлцээд Төрийн байгуулалтын байнгын хороо хэлэлцэх эсэхийг нь шийдээд хамтатгаад хэлэлцээд явах нь зөв байх аа.

**Д.Тогтохсүрэн**: За баярлалаа. Амарсайхан гишүүн үг хэлнэ.

**С.Амарсайхан**: За гишүүний хувьд би бол энэ төслийг дэмжээд явахыг зарчмын хувьд дэмжиж байгаа. Гэхдээ хэд хэдэн саналууд байна. Нэгдүгээрт, энэ нэгэнт одоо алслагдсан дүүргүүд, орон нутаг, сумдын асуудал шийдэж байгаа бол энэ алслагдсан дүүргүүдийн асуудлыг энд оруулж нэг мөр шийдэх хэрэгтэй. Нэмэгдлийг нь. Ийм зарчмын санал гаргаж байгаа юм, Нэгдүгээрт.

Хоёрдугаарт, энэ Төрийн албаны тухай хуульд, бас манай хууль санаачлагчид, бас хэлэлцүүлгийн явцад хэд хэдэн зүйлийг анхаарч, санал онолоо тусгаж явах нь зүйтэй байсан байх аа гэсэн ийм саналтай байна. Тэр нь юу байна гэхээр ер нь бусад салбарын болоод аймаг, орон нутаг, нийслэлийн, нийт улсын хэмжээний төрийн захиргааны байгууллага, төрийн тусгай албан хаагчид, төрийн үйлчилгээний байгууллагуудын цалин хөлстэй холбоотой аливаа одоо зөрүү байх юм бол тэр зөрүүг нэг мөр арилгах ийм 2 дахь санал байгаа.

Гурав дахь нь аливаа төсвийн захирагч шууд захирагч болон ерөнхийлөн захирагчид өөрсдийн төсвийн хүрээндээ багтаж тодорхой дээд, доод хязгаар, итгэлцүүрийн хүрээнд ямар цалин тогтоож, хэчнээн үнээр тухайн салбарынхаа ажлыг авч явах вэ гэдэг энэ ирэх боломжийг нь олгохгүй бол нэгдсэн тогтолцоотой, нэг түвшний цалинтай, тэр нь гүйцэтгэлээр үнэлэгддэггүй, бүтээмж дээр суурилаагүй ийм улсаас ямар ч одоо бүтээмж гарахгүй ээ. Бүтээлч одоо ажил явахгүй ээ. Шилдэг боловсон хүчин ирж ажиллахгүй ээ. Жил жил хэдэн зуугаар нь дэлхийн өндөр, хамгийн шилдэг сургуулиудад тэтгэмжээр сургаад сургаад эх орондоо ирж ажиллаж байгаа хүмүүс байхгүй байна. Энэ юу вэ гэхээр цалин, нийгмийн халамж хангамж 500 доллароор энд хэнд ч, одоо хэн ч тэнд зуун мянган долларын цалин төлбөртэй, дэлхийн хэмжээнд сарын багадаа арав хорин мянган доллароор үнэлэгдэх цалинтай хэмжээний мэргэжил эзэмшчихээд энд ирж ажиллахгүй ээ.

Тэгээд тэр хэмжээнийх нь цалин биш юм аа гэхэд бас боломжийн амьдарчих хэмжээний бодлого, нийгмийн халамж, цалин хөлснийх нь бодлогыг явуулахгүй бол бид энэ мөнгө урсдагаараа урсана, цалин хөлстэй холбоотой төсөв урсдагаараа урсана. Бүтээмжгүй дахиад явж ирсэн энэ 20, 30 жил үргэлжилдгээрээ үргэлжилнэ. Тэгэхээр энийг нэг мөр сууриар нь авч үзэх шаардлага байна аа гэдгийг хэлж байгаа юм. Сууриар нь авч үзэж, бүтээмж дээр суурилсан, тэгээд энийг та бүхэн минь бас анхаарч саналаа гаргана биз ээ гэж бодож байна. Баярлалаа.

**Д.Тогтохсүрэн**: За баярлалаа. Хуулийн төсөлтэй холбогдуулж гишүүд үг хэлж дууслаа.

Одоо санал хураалт явуулъя. Төрийн албаны тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. Санал хураалт.

За санал хураалтад 11 гишүүн оролцож, 10 гишүүн дэмжиж, 90,9 хувийн саналаар дэмжигдлээ.

Төрийн албаны тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх талаар хэлэлцүүлгийг явуулж дууслаа.

Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн Цэрэнжамцын Мөнхцэцэг гишүүн танилцуулна.

Төрийн байгуулалтын байнгын хорооны хуралдаанаар хэлэлцэх асуудал дууссан тул хуралдаан өндөрлөснийг мэдэгдье. Хуралдаандаа идэвхтэй оролцсон байнгын хорооны гишүүдэд баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: РЕФЕРЕНТ Б.НАРАНТУЯА